Unisa dreig met hofbevel teen ontwrigtende studenteDie Unisa-kampus in Sunnyside. (Foto: Izelle Jacobs/Unisa) Unisa sê hy sal nie huiwer om ŉ hofbevel te bekom om die belange en eiendom van sy studente te beskerm teen oproerige studente nie. Tommy Huma, woordvoerder van Unisa, sê die universiteit het onlangs bewus geword van die beoogde ontwrigting van die akademiese program op verskeie van sy kampusse. “Unisa wil dit onomwonde stel dat enige ontwrigting van die akademiese program strydig is met die universiteit se beleid en ŉ skending van die regte is van studente wat nié aan sulke optrede deelneem nie. Dit is vir die universiteit ook absoluut onaanvaarbaar dat voorvalle aangemeld word waar studente hardhandig uit studiesale gesleep en met geweld gedreig word,” het Huma gesê. Dit is onseker waaroor studente ontvrede is. Dit gebeur egter gereeld dat Unisa-studente staak voor ŉ groot eksamen. Unisa sê sy bestuur het reeds verskeie vergaderings met die nasionale studenteraad gehad en oor ŉ hele aantal sake ooreengekom. Die bestuur het ook al begin werk maak van sommige van die griewe wat die studente geopper het. Volgens die universiteit is dit ŉ oortreding vir enigiemand om die universiteit se werksaamhede of akademiese program te ontwrig. “Unisa doen ŉ beroep op studente om die regte te respekteer van diegene wat vir die eksamen wil voorberei en om hulle te weerhou van enige optrede wat tot tugstappe kan lei. “Die universiteit gaan nie huiwer om ingrypende stappe te doen teen diegene wat onwettig optree nie,” het Huma gesê. Unisa is geen vreemdeling vir gewelddadige optrede deur studente nie. In Januarie vanjaar, selfs nog voor die akademiese jaar behoorlik afgeskop het, het die studente van Unisa se Sunnyside-kampus al gedreig om te begin staak as daar nie aan die eise van die studenteorganisasie Sasco gehoor gegee word nie. Studente het onder meer geëis dat hulle van handboeke en skootrekenaars voorsien word. Die universiteit het ŉ paar dae later wél ŉ interdik bekom om die studente te verhoed om enige bedrywighede te ontwrig.